TQM กำไรเด่น ราคาหุ้นพุ่ง!
คุณค่าบริษัท พูดถึงธุรกิจนายหน้าประกันภัย ต้องนึกถึง บร …
12 มิ.ย. 2563

คุณค่าบริษัท
พูดถึงธุรกิจนายหน้าประกันภัย ต้องนึกถึง บริษัท ทีคิวเอ็ม คอร์ปอเรชั่น จำกัด (มหาชน) หรือ TQM เนื่องจากเป็นเบอร์ 1 ในธุรกิจนายหน้าประกันภัยของไทย อีกทั้งเป็นบริษัทเดียวที่จดทะเบียนในตลาดหลักทรัพย์ฯ
ปัจจุบัน TQM มีบริษัทย่อยที่ประกอบธุรกิจหลัก 3 บริษัท ได้แก่ บริษัท ทีคิวเอ็ม อินชัวร์รันส์ โบรคเกอร์ จำกัด และบริษัท ที เจ เอ็น อินชัวร์รันส์โบรกเกอร์ จำกัด ดำเนินธุรกิจเป็นนายหน้าประกันวินาศภัย ขณะที่บริษัท ทีคิวเอ็ม ไลฟ์ อินชัวร์รันส์ โบรคเกอร์ จำกัด ดำเนินธุรกิจเป็นนายหน้าประกันชีวิต
นอกจากนี้ มีบริษัทย่อยสนับสนุนธุรกิจ ได้แก่ บริษัท แคสแมท จำกัด เป็นผู้ให้บริการด้านเทคโนโลยีสารสนเทศ และซอฟต์แวร์ และบริษัทร่วมอย่าง บริษัท ทีคิวแอลดี จำกัด เป็นผู้ให้บริการให้คำแนะนำที่เกี่ยวข้องกับการประกันภัย
สิ่งสำคัญ TQM เป็นผู้นำในการปรับเปลี่ยนรูปแบบธุรกิจขายประกัน และสามารถขยายส่วนแบ่งการตลาดได้อย่างรวดเร็ว โดยเฉพาะอย่างยิ่งในส่วนประกันสุขภาพ โดยจับมือกับบริษัทประกันภัยต่าง ๆ ประกอบกับมีแพลตฟอร์มออนไลน์ที่ก้าวล้ำทำให้ขยายตลาดได้เร็ว
ถือได้ว่า TQM มีความครบเครื่องธุรกิจนายหน้าประกันภัยอย่างครบวงจร และมีความทันสมัยก้าวล้ำ ผลดังกล่าวจากจุดแข็งรอบด้านจึงส่งผลให้บริษัทสามารถทำผลการดำเนินงานเติบโตได้ดี
โดยเฉพาะผลการดำเนินงานไตรมาส 1 สิ้นสุดวันที่ 31 มีนาคม 2563 บริษัทมีรายได้รวมขยับขึ้นมาอยู่ที่ 823.04 ล้านบาท จากงวดเดียวกันของปีก่อน 671.90 ล้านบาท ซึ่งเป็นผลจากรายได้จากสัญญาที่ทำกับลูกค้าเพิ่มขึ้น ส่งผลให้บริษัทมีกำไรขยับขึ้นมาอยู่ที่ 179.35 ล้านบาท หรือ 0.60 บาทต่อหุ้น จากงวดเดียวกันของปีก่อน 106.58 ล้านบาท หรือ 0.36 บาทต่อหุ้น
อีกทั้งฐานะการเงินแข็งแกร่ง แถมแนวโน้มการเติบโตยังคงสดใส จากบริษัทมีงบดุลแข็งแรง โดยไม่มีหนี้ที่ต้องจ่ายดอกเบี้ย
ส่วนด้านการเติบโต ทางบล.ดีบีเอส วิคเคอร์ส คาดการณ์รายได้หลักเติบโตเป็นเลขสองหลักในปี 2563-2564 และกำไรสุทธิบรรทัดสุดท้ายเพิ่มขึ้นอย่างรวดเร็ว ซึ่งมาจากรายได้ที่เพิ่มขึ้น และ SG&amp;A / ยอดขายลดลง เนื่องจากมี Economy of scale ทำให้อัตรากำไรสูงขึ้น
ประกอบกับประมาณการว่ากำไรสุทธิปี 2563-2564 จะเติบโต เพิ่มขึ้น 20.3% และเพิ่มขึ้น 27.7% จากงวดเดียวกันของปีก่อน ตามลำดับ
แล้วเมื่อไปดูราคาหุ้นบนกระดานก็ถือว่า ปรับตัวไปในทิศทางของผลการดำเนินงาน และสมกับเป็นเบอร์ 1 ในธุรกิจนายหน้าประกันภัยของไทย เพราะถ้าดูราคาหุ้นจากราคา IPO ที่ 23 บาท หลัก ๆ นั้นเมื่อเข้ามาเทรดในตลาดรองแล้วจะเห็นได้ว่าราคาหุ้นปรับตัวขึ้นต่อเนื่อง จนล่าสุดอยู่ที่ 101 บาท ซึ่งเมื่อเทียบการปรับตัวขึ้นจากราคา IPO ถึงปัจจุบันขึ้นไปแล้ว 339.13%
เชื่อว่าราคาหุ้นบนกระดานยังมีโอกาสที่จะปรับตัวขึ้นต่อได้จากผลการประเมินว่าผลการดำเนินงานในปี 2563-2564 ยังเติบโตแข็งแกร่ง
ดังนั้นลุ้นราคาหุ้นวิ่งไปหาราคาเป้าหมาย  120 บาท บล.ดีบีเอส วิคเคอร์ส แนะนำ “ซื้อ”
…
ผู้ถือหุ้นรายใหญ่
รายชื่อกรรมการ